Diari Oficial de la Generalitat Valenciana


Sumari del DOGV 7298, del 18-06-2014 (2014/5639)

ORDE 46/2014, de 16 de juny, de la Conselleria d'Educació, Cultura i Esport, per la qual es convoquen ajudes econòmiques per a subvencionar els servicis complementaris de transport i menjador de l'alumnat dels centres específics d'educació especial de titularitat privada concertats i de titularitat de corporacions locals convinguts, per a l'exercici econòmic 2014.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7298

Data del DOGV
:   18-06-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/5639


Data del document
:   16-06-2014

Organisme emissor
:   Conselleria d'Educació, Cultura i Esport

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 46/2014, de 16 de juny, de la Conselleria d'Educació, Cultura i Esport, per la qual es convoquen ajudes econòmiques per a subvencionar els servicis complementaris de transport i menjador de l'alumnat dels centres específics d'educació especial de titularitat privada concertats i de titularitat de corporacions locals convinguts, per a l'exercici econòmic 2014. [2014/5639]  
La Llei Orgànica 2/2006, de 3 de maig, d'Educació, en el títol II, referit a l'equitat en l'educació, regula l'escolarització dels alumnes que presenten necessitats educatives especials dins dels principis de normalització i d'inclusió, i només quan les seues necessitats no puguen ser ateses seran escolaritzats en unitats o centres d'educació especial.  
  
Així mateix, l'article 72 de l'esmentada llei orgànica establix que l'Administració educativa podrà col·laborar amb altres administracions o entitats privades sense ànim de lucre per a facilitar l'escolarització i la millor incorporació d'este alumnat al centre educatiu.  
D'altra banda, el Consell va aprovar el Decret 39/1998, de 31 de març, d'ordenació de l'educació per a l'atenció de l'alumnat amb necessitats educatives especials, que en la disposició addicional segona disposa que «la Conselleria de Cultura, Educació i Ciència constituirà el procediment per a subvencionar els servicis de transport i menjador escolar per a l'alumnat amb necessitats educatives especials escolaritzat en els centres convinguts o concertats».  
Així, amb la finalitat de complir amb estes disposicions, en el marc de la col·laboració institucional entre l'Administració local, institucions privades i Administració autonòmica, i per a millorar la qualitat del servici educatiu i satisfer les necessitats dels alumnes discapacitats, la Conselleria d'Educació, Cultura i Esport considera convenient subvencionar els servicis de transport i menjador de l'alumnat dels centres específics d'educació especial de titularitat privada concertats i de titularitat de corporacions locals convinguts durant l'exercici 2014, que complemente les beques i ajudes que el ministeri competent en matèria d'educació convoca cada curs escolar per a l'alumnat d'estos centres.  
  
A esta orde de convocatòria li és aplicable el Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana, així com la Llei 38/2003, de 17 de novembre, General de Subvencions, i la Llei 6/2013, de 26 de desembre, de Pressupostos de la Generalitat per a l'exercici 2014.  
En virtut de les atribucions que em conferix l'article 47 del text refós de la Llei d'Hisenda Pública de la Generalitat Valenciana, vista la proposta del director general de Centres i Personal Docent de 4 de juny de 2014 i de conformitat amb esta,  
  
ORDENE  
  
Primer  
1. La Conselleria d'Educació, Cultura i Esport, dins dels límits pressupostaris establits per la Llei 6/2013, de 26 de desembre, de Pressupostos de la Generalitat per a l'exercici 2014, concedirà ajudes econòmiques destinades a subvencionar els servicis complementaris de transport i menjador de l'alumnat escolaritzat en centres específics d'educació especial de titularitat privada concertats i de titularitat de corporacions locals convinguts durant l'exercici 2014.  
Estes ajudes tenen caràcter complementari respecte als imports que, si és el cas, les famílies perceben com a beca, subsidi o subvenció al llarg de l'exercici 2014, per part del Ministeri d'Educació, Cultura i Esport, o de qualsevol altra entitat pública o privada, per a atendre els gastos relacionats amb els servicis de transport i menjador.  
2. El crèdit màxim per al finançament d'esta convocatòria serà d'1.971.000,00 euros, amb càrrec a la línia de subvenció T1572000, del capítol IV, de la secció, servici, centre gestor i programa 70.33.87.039.99.  
3. L'esmentat import podrà ser incrementat com a conseqüència d'una generació, una ampliació o una incorporació de crèdit que no requerirà una nova convocatòria, de conformitat amb el que preveu l'article 58, apartat 2, lletra a, punt quart, del Reglament de la Llei General de Subvencions, Reial Decret 887/2006, de 21 de juliol.  
4. L'esmentat import podrà ser minorat quan, en el marc de les polítiques d'estabilitat pressupostària i sostenibilitat financera, s'adopten mesures de no disponibilitat que afecten els crèdits de la línia de subvenció que ho finança.  
  
Segon  
La present convocatòria, de conformitat amb els articles 3.4 i 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques (DOCV 5596, d'11.09.2007), no requerix notificació a la Comissió Europea per no ser-li d'aplicació l'article 107, apartat 1 del Tractat de Funcionament de la Unió Europea, en la mesura que no afecta els intercanvis comercials entre els estats membres.  
  
  
Tercer  
S'aproven les bases per les quals es regix esta convocatòria, incloses com a annex I d'esta orde, així com el model de sol·licitud, inclòs com a annex II, i la resta d'annexos.  
  
Quart  
Es delega en la Direcció General de Centres i Personal Docent la facultat de concedir o denegar estes ajudes i se l'autoritza perquè dicte les resolucions necessàries per a l'execució d'esta orde. Així mateix, es delega en la Direcció General de Centres i Personal Docent la resolució dels expedients de reintegrament que siguen pertinents, així com les resolucions de desistiment, i se l'autoritza per a l'ampliació dels terminis de presentació d'instàncies i justificacions quan es considere aconsellable per al desplegament i execució d'esta orde; sempre d'acord amb el que establix en este sentit l'article 49 de la Llei 30/1992, de Règim Jurídic de les Administracions Públiques i del Procediment Administratiu Comú.  
A més, se l'autoritza perquè dicte resolucions que complementen o modifiquen les resolucions anteriors en cas de necessitat, de conformitat amb l'article 19, punt 4, de la Llei General de Subvencions segons el qual «tota alteració de les condicions tingudes en compte per a la concessió de la subvenció, i en tot cas l'obtenció concurrent d'altres aportacions fora dels casos permesos en la norma reguladora, podran donar lloc a la modificació de la resolució de concessió, en els termes establits en la normativa reguladora de la subvenció».  
  
Quint  
Esta orde produirà efectes l'endemà de publicar-se en el Diari Oficial de la Comunitat Valenciana.  
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra esta orde, que posa fi a la via administrativa, els interessats podran interposar un recurs potestatiu de reposició o plantejar directament un recurs contenciós administratiu en els terminis i davant dels òrgans que s'indiquen a continuació:  
  
a) El recurs potestatiu de reposició davant de la consellera d'Educació, Cultura i Esport en el termini d'un mes a comptar de l'endemà de la publicació.  
b) El recurs contenciós administratiu, davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació o de l'endemà del dia en què es notifique la resolució expressa del recurs de reposició o en què este haja d'entendre's presumptament desestimat.  
  
València, 16 de juny de 2014  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
ANNEX I  
Bases de la convocatòria  
  
Primera. Objecte de la subvenció  
L'objecte d'esta subvenció és ajudar les famílies de l'alumnat escolaritzat en centres específics d'educació especial concertats i de titularitat de corporacions locals convinguts a sufragar els gastos dels servicis de transport i de menjador que els presten els esmentats centres, de manera complementària respecte als imports que amb esta mateixa finalitat perceben com a beca, subsidi o subvenció, al llarg de l'exercici 2014, per part del Ministeri d'Educació, Cultura i Esport o de qualsevol altra entitat pública o privada.  
Estes ajudes es concediran pel procediment de concurrència, d'acord amb l'article 22 de la Llei 38/2003, de 17 de novembre, General de Subvencions, que també permet el prorrateig entre els beneficiaris de la subvenció, i l'article 55 del Reglament General de Subvencions, aprovat per Reial Decret 887/2006, de 21 de juliol.  
  
Segona. Beneficiaris i requisits  
1. Serà beneficiari d'estes ajudes l'alumnat escolaritzat en centres específics d'educació especial concertats i de titularitat de corporacions locals conveniats de la Comunitat Valenciana, que presten els servicis complementaris de transport i/o de menjador.  
2. No podrà sol·licitar l'ajuda prevista en esta convocatòria l'alumnat matriculat en un centre que no preste els servicis de transport o de menjador o que dispose d'un altre sistema de finançament públic o privat per a este fi.  
3. Es podrà obtindre la condició de beneficiari d'estes ajudes encara que no es complisquen els requisits establits en l'article 13.2 de la Llei 38/2003, General de Subvencions.  
  
Tercera. Presentació de sol·licituds i termini  
El model de sol·licitud estarà a disposició dels interessats en la Direcció General General de Centres i Personal Docent de la Conselleria d'Educació, Cultura i Esport, i en la pàgina web ?http://www.cece.gva.es/ocd/areacd/val/abc/subvenciones.asp?.  
1. Els pares, mares, tutors o representants legals de l'alumnat formalitzaran la sol·licitud segons el model que s'adjunta com a annex II a esta convocatòria, i l'entregaran, preferentment, en el centre on l'alumne o alumna es trobe escolaritzat. La presentació de la sol·licitud implica que, amb esta firma, accepten les bases d'esta convocatòria.  
  
2. El termini per a la presentació de les sol·licituds serà de vint dies naturals comptats des de l'endemà de la publicació de la present orde en el Diari Oficial de la Comunitat Valenciana.  
  
Quarta. Presentació de documentació pels centres  
Una vegada finalitzat el termini de presentació de sol·licituds de l'alumnat i dins dels cinc dies naturals posteriors, els centres presentaran la documentació següent:  
1. Imprés, segons el model que figura com a annex III de la present orde, junt amb totes les sol·licituds d'ajuda que hagen rebut de part del seu alumnat.  
2. Relació nominal dels alumnes del centre usuaris dels servicis, segons model publicat com a annex IV.  
La documentació s'haurà de presentar en el Registre General de la Conselleria d'Educació, Cultura i Esport, en les direccions territorials d'Educació, Cultura i Esport corresponents, o a través de qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. Imprés de domiciliació bancària, segons el model publicat com a annex V d'esta orde.  
En cas d'enviament per correu certificat, la presentació de la documentació a l'oficina de correus corresponent ha de fer-se en sobre obert, per tal que en la capçalera del primer full de la documentació presentada es facen constar clarament el nom de l'oficina i la data, lloc, hora i minut de l'admissió  
  
Quinta. Obligacions dels beneficiaris  
1. D'acord amb la naturalesa de la subvenció, l'alumnat beneficiari té l'obligació de:  
- Utilitzar els servicis de transport i menjador que els preste el centre en què es trobe escolaritzat.  
- Destinar l'ajuda obtinguda a la finalitat per a la qual li ha sigut concedida.  
- Comunicar a la Direcció General de Centres i Personal Docent la percepció de qualsevol altra beca, subsidi o subvenció, diferent de la concedida pel Ministeri d'Educació, Cultura i Esport, que perceba amb la mateixa finalitat  
2. D'acord amb l'article 34.6.h de la Llei 6/2013, de 26 de desembre, de Pressupostos de la Generalitat per a l'exercici 2014, els beneficiaris d'estes ajudes queden exempts de l'obligació de prestar les garanties per al pagament anticipat previstes en l'article 47 bis del text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell.  
  
  
Sexta. Obligacions dels centres  
D'acord amb la naturalesa de la subvenció, la titularitat del centre haurà de complir les obligacions següents:  
a) Prestar els servicis complementaris de transport i de menjador a l'alumnat matriculat en el seu centre que necessite utilitzar-los durant el període de temps que preveja el calendari escolar.  
b) Prestar estos servicis d'acord amb la normativa vigent a la Comunitat Valenciana.  
c) La prestació d'estos servicis es realitzarà amb mitjans i personal propis o per mitjà d'una empresa contractada. En tot cas, ha de disposar del personal qualificat necessari per a atendre l'alumnat durant el trajecte del viatge i per a atendre el servici de menjador.  
d) El personal contractat per a prestar estos servicis ha d'estar d'alta en el règim de Seguretat Social que li corresponga, d'acord amb la normativa aplicable.  
e) Acreditar estar al corrent en el compliment de les seues obligacions tributàries i davant de la Seguretat Social abans de dictar-se la proposta de resolució.  
f) Destinar l'import de la subvenció concedida al seu alumnat únicament i exclusivament a cobrir els gastos originats per la prestació d'estos servicis.  
g) Acreditar els gastos ocasionats per la prestació d'estos servicis al seu alumnat.  
h) Sotmetre's a les actuacions de comprovació a efectuar per la conselleria competent en matèria d'educació, així com qualssevol altres de comprovació i control financer que puguen realitzar els òrgans de control competents, aportant tota la informació que li siga requerida en l'exercici de les actuacions anteriors.  
i) Procedir al reintegrament dels fons percebuts, d'acord amb l'article 37 de la Llei 38/2003 General de Subvencions, en els supòsits previstos en la base catorze d'esta convocatòria.  
  
Sèptima. Règim de compatibilitats  
1. D'acord amb la base primera, esta subvenció té caràcter complementari respecte als imports que, si és el cas, les famílies perceben com a beca, subsidi o subvenció concedits pel Ministeri d'Educació, Cultura i Esport per a atendre els gastos relacionats amb els servicis de transport i de menjador. La Conselleria d'Educació, Cultura i Esport demanarà la confirmació de l'import que corresponga a les beques i subsidis concedits a l'alumnat beneficiari per estos conceptes.  
  
2. La percepció de qualsevol altra beca, ajuda o subvenció per a atendre els gastos relacionats amb els servicis complementaris de transport i de menjador d'este alumnat serà compatible amb la subvenció prevista en esta convocatòria sempre que sumades a la resta de percepcions percebudes no superen el cost de la prestació del servici.  
  
Octava. Instrucció del procediment  
L'òrgan instructor del procediment és el Servici de Títols, Beques i Ajudes a l'Estudi, adscrit a la Direcció General de Centres i Personal Docent.  
En compliment de l'article 71.1 de la Llei 30/1992, de Règim Jurídic de les Administracions Públiques i del Procediment Administratiu Comú, si després de la recepció de la sol·licitud i la documentació adjunta s'observa que falten documents o dades essencials per a la resolució de l'expedient, seran reclamats per correu certificat i amb justificant de recepció a la corporació local o entitat privada sol·licitant i se li concedirà un termini de 10 dies perquè puga esmenar la falta o aportar els documents preceptius, amb indicació que si no ho fa es considerarà que ha desistit de la seua petició i es declararà l'esmentat desistiment en la resolució de la convocatòria.  
  
Novena. Comissió avaluadora  
1. L'examen i la valoració dels expedients presentats i la consegüent proposta de concessió i denegació de les ajudes corresponen a una comissió composta per:  
Presidenta: la subdirectora general de Centres Docents.  
Vocals:  
- La cap del Servici de Títols, Beques i Ajudes a l'Estudi de la Direcció General de Centres i Personal Docent.  
- Un inspector o inspectora d'Educació designat per la Inspecció General Educativa.  
- La cap de la Secció d'Educació Especial de la Direcció General d'Innovació, Ordenació i Política Lingüística.  
- Els caps o les caps de la Secció de Centres de les direccions territorials competents en matèria d'educació de les respectives províncies, o un funcionari o funcionària designat per la direcció territorial corresponent.  
- La cap de la Secció d'Autoritzacions i Concerts de la Direcció General de Centres i Personal Docent.  
- Un tècnic de la Secció de Beques i Ajudes a l'Estudi de la Direcció General de Centres i Personal Docent, que assumirà les funcions de secretari de la comissió.  
En cas de vacant, absència, malaltia o qualsevol altra causa legal, respecte al règim de suplències, el president i el secretari de la comissió seran substituïts per un altre funcionari o funcionària de la Direcció General de Centres i Personal Docent.  
2. En el que no preveu el punt anterior, la comissió ajustarà el seu funcionament al que s'establix en l'article 22 i següents de la Llei 30/1992, de Règim Jurídic de les Administracions Públiques i del Procediment Administratiu Comú sobre òrgans col·legiats.  
  
Deu. Criteris de valoració  
1. L'import de les ajudes previstes en esta orde es determinarà en funció del crèdit màxim disponible en la línia pressupostària T1572 per a l'exercici 2014, fins a 1.971.000 euros. Este crèdit es distribuirà per prorrateig entre l'alumnat usuari dels servicis de transport i menjador dels diferents centres concertats o convinguts d'educació especial participants que hagen sol·licitat l'ajuda i reunisquen els requisits d'esta convocatòria.  
2. La comissió avaluadora efectuarà la valoració dels expedients presentats utilitzant els següents criteris objectius:  
a) El nombre d'alumnes sol·licitants usuaris dels servicis complementaris de transport i menjador prestats per cada centre.  
  
El nombre d'alumnes usuaris d'estos servicis en cada centre es verificarà per mitjà d'una certificació expedida per la Unitat de la Inspecció Educativa de cada direcció territorial competent en matèria d'educació.  
  
b) La tipologia majoritària de la discapacitat de l'alumnat dels centres on l'alumnat es trobe escolaritzat:  
La denominació de les tipologies que es preveuen en esta orde i que s'especifiquen a continuació és la recollida en la Llei de Pressupostos per a l'exercici 2014, i de la mateixa manera que s'atenen estes discapacitats en el sistema de concerts educatius:  
Tipus I: plurideficients (paràlisi cerebral, amb problemes motors i diferents discapacitats)  
Tipus II: autistes (inclou trastorns de personalitat i trastorns generalitzats del desenrotllament)  
Tipus III: discapacitats psíquiques profundes i severes  
Tipus IV: discapacitats psíquiques moderades  
c) El nombre i tipologia de les unitats concertades o convingudes dels centres on l'alumnat es trobe escolaritzat.  
Els imports a concedir es determinaran de major a menor, d'acord amb la modulació següent:  
- Alumnat de centres amb cinc o més unitats del tipus I  
- Alumnat de centres amb tres o quatre unitats del tipus I  
- Alumnat de centres amb una o dos unitats del tipus I  
3. L'import del mòdul de subvenció per alumne usuari que es determine segons els criteris expressats serà el mateix per a tots els alumnes del mateix centre.  
  
Onze. Resolució  
1. Una vegada realitzada la proposta de la comissió avaluadora sobre concessió de subvenció i exclusió de les sol·licituds que no complisquen els requisits previstos en l'orde de convocatòria, el cap del Servici de Títols, Beques i Ajudes a l'Estudi, com a òrgan instructor del procediment, informarà i elevarà la proposta al director general de Centres i Personal Docent, que resoldrà, per delegació de la consellera d'Educació, Cultura i Esport, la present convocatòria.  
2. La resolució ha d'expressar:  
a) Nombre d'alumnes beneficiaris de cada centre, import de la subvenció que corresponga a cada alumne pels servicis de transport i de menjador, nombre d'unitats concertades i la seua tipologia, així com l'import global per centre.  
b) Nombre d'alumnes no beneficiaris per centre, amb especificació dels motius de l'exclusió.  
3. Esta resolució es dictarà i publicarà en el Diari Oficial de la Comunitat Valenciana en el termini màxim de sis mesos, a comptar de l'endemà de la finalització del termini de presentació de les sol·licituds. En cas que transcorregut este termini no s'haja dictat cap resolució, les sol·licituds presentades es consideraran desestimades, sense perjuí de l'obligació de l'administració de resoldre, de conformitat amb el que disposa l'article 42 de la Llei 30/1992, de Règim Jurídic de les Administracions Públiques i del Procediment Administratiu Comú.  
  
4. La relació nominal de l'alumnat beneficiari quedarà exposada en el tauler d'anuncis de cada centre.  
  
Dotze. Règim de pagament de la subvenció  
1. Els sol·licitants autoritzen, amb la presentació de la sol·licitud, que el pagament de les ajudes es realitze al compte bancari que la titularitat del centre designe. El model de sol·licitud d'ajuda inclou, a més, la seua autorització expressa.  
2. D'acord amb el que establix l'article 34 de la Llei 6/2013, de Pressupostos de la Generalitat per a l'exercici 2014, l'abonament del conjunt de les ajudes als comptes indicats pels centres es farà efectiu en els terminis següents:  
1) El primer pagament, per import de fins al 50 % del total de la subvenció concedida, es farà efectiu una vegada resolta la convocatòria.  
2) El segon pagament es farà efectiu a l'inici del quart trimestre natural, amb la justificació prèvia dels gastos realitzats des de l'inici de l'exercici (de gener a setembre). El seu import es determinarà després de la comprovació de la documentació justificativa presentada i descomptat l'import anticipat com a primer pagament.  
3) El tercer pagament, fins a completar el màxim del cent per cent de la subvenció concedida, es farà efectiu durant el quart trimestre natural, amb caràcter anticipat, i comprendrà la previsió del gasto a realitzar fins a la finalització de l'exercici. La justificació corresponent a esta quantitat anticipada es realitzarà del 2 al 30 de gener de l'exercici pressupostari següent. En cas que la justificació siga insuficient es podrà exigir el reintegrament dels imports indegudament percebuts o detraure l'import que haja suposat un superàvit del pagament de les ajudes que li puguen correspondre en la convocatòria d'ajudes del nou exercici.  
  
  
Tretze. Acreditació del cost de la prestació dels servicis  
1. De conformitat amb l'article 19.3 de la Llei General de Subvencions, a fi de determinar que l'import de la subvenció concedida sumada a la beca, subsidi o subvenció concedida pel Ministeri no supere el cost de la prestació dels servicis, els centres hauran de presentar davant la Direcció General de Centres i Personal Docent la documentació acreditativa dels gastos ocasionats per la prestació d'estos servicis al seu alumnat que es detalla a continuació:  
  
- Relació de les factures abonades dels servicis de transport i menjador, en què ha de constar la denominació del proveïdor, el seu NIF, número d'orde, data i concepte del gasto, incloent-hi l'IVA, i dirigida a la titularitat del centre, d'acord amb el model que consta en l'annex VI.  
- Relació nominal, d'acord amb el model que consta en l'annex VII i impresos TC2 (o relació amb firma digitalitzada de la gestoria), dels treballadors que presten els seus servicis per a la realització del transport i del menjador del centre, en el cas que la contractació corresponga al titular del centre subvencionat.  
2. Els terminis per a presentar la documentació acreditativa del gasto són:  
a) Gastos ocasionats de gener a setembre de 2014, així com la previsió dels gastos a realitzar fins a la finalització de l'exercici: fins al 31 d'octubre de 2014.  
b) Gastos efectivament realitzats inclosos en la previsió anterior: fins al 30 de gener de 2015.  
3. Si la suma de subvencions concedides per a esta finalitat superara el gasto generat per la prestació dels servicis, la Conselleria d'Educació Cultura i Esport no abonarà l'import que excedisca l'esmentat cost.  
  
  
Catorze. Reintegrament de la subvenció  
1. L'adjudicació d'estes ajudes podrà ser revisada administrativament quan concórrega en la concessió alguna causa de reintegrament o s'haja produït algun error material aritmètic o de fet.  
2. Serà procedent el reintegrament i l'exigència de l'interés de demora des del moment del pagament de la subvenció fins a la data en què s'acorde el reintegrament, en els casos següents:  
a) Obtenció de l'ajuda falsejant les condicions requerides per a això o ocultant aquelles que ho haurien impedit.  
b) Incompliment total o parcial de l'activitat o la no-adopció del comportament que fonamenta la concessió de la subvenció.  
c) En cas que l'acreditació dels gastos ocasionats per la prestació dels servicis siga inferior a la subvenció percebuda.  
d) Incompliment de qualsevol de les condicions i obligacions previstes en esta convocatòria.  
3. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per part d'altres administracions o ens públics o privats, la suma de les quals supere el cost de l'activitat subvencionable, donarà lloc a la modificació de la resolució de concessió, reduint la subvenció en la quantia que supere el cost dels servicis, de conformitat amb l'article 37.1 lletra g de la Llei 38/2003, General de Subvencions.  
  
4. El reintegrament s'efectuarà per mitjà de transferència bancària o xec nominatiu a favor de la Conselleria d'Hisenda i Administració Pública de la Generalitat per l'import resultant de les quantitats sobrants per qualsevol de les causes enumerades en esta base. La còpia de la transferència bancària o el xec nominatiu hauran de ser remesos a la Direcció General de Centres i Personal Docent, perquè en tinga coneixement o ho tramite, respectivament.  
5. El procediment de reintegrament de les quantitats indegudament percebudes l'iniciarà la Direcció General de Centres i Personal Docent, la qual notificarà a la titularitat del centre l'import de la subvenció que ha de ser reintegrat a la Generalitat, l'obligació que ha resultat incomplida i la motivació que justifica el reintegrament. Este procediment haurà de garantir la preceptiva audiència als interessats abans de l'elaboració de la resolució definitiva, que igualment els serà notificada i tindrà naturalesa de liquidació definitiva a l'efecte del còmput del cobrament del deute en període voluntari de recaptació.